Hurraa! Oleme ju ikka unistanud-lootnud sellesse eksklusiivsesse klubisse pääseda. Taavi Rõivas ütles peaministrinagi välja, et „Eesti suur narratiiv on Uus Põhjamaa“. Aga ta polnud esimene – juba 1998. aastal teatas toonane välisminister Toomas Hendrik Ilves, et Eesti on pigem Põhja- kui Baltimaa. Lätis-Leedus tekitas see pehmelt väljendudes pahameelt.
Neid võib nimetada visionäärideks, ehkki Ilvesel lõppes presidendiaeg ja Rõivas löödi valitsusest minema enne ÜRO otsust. Samas, kas me ikka saime, mida tahtsime? Näiteks kuuluvad Põhja-Euroopasse koos meiega ka Suurbritannia ja – püha taevas! – Iirimaa. Üleüldse pole Põhja-Euroopa „riike“ mitte 10, vaid koguni 18, sest sinna sisse arvatakse ka hulk autonoomiaga saari, näiteks Man või Ahvenamaa.